Oʻzbekiston Milliy axborot agentligi faoliyatini qoʻllab-quvvatlash toʻgʻrisida
(resolution, 2022-07-22)

Oʻzbekiston Respublikasi Prezidentining “Oʻzbekiston Milliy axborot agentligi faoliyatini yanada takomillashtirish chora-tadbirlari toʻgʻrisida” 2019-yil 2-dekabrdagi PQ-4541-son qarori ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Milliy axborot agentligi (keyingi oʻrinlarda OʻzA deb ataladi) toʻgʻrisida nizom 1-ilovaga muvofiq tasdiqlansin. 2. Oʻzbekiston Respublikasi Moliya vazirligi: Qoraqalpogʻiston axborot agentligi hamda OʻzAning viloyatlardagi mintaqaviy muxbirlik punktlari uchun 1 tadan yengil avtotransport vositasi xarid qilish uchun mablagʻ ajratsin; Oʻzbekiston Milliy axborot agentligiga 22 ta, shu jumladan, 3 ta shaxsiy biriktirilgan, 7 ta navbatchi va 12 ta mintaqaviy muxbirlik punktlariga biriktirilgan yengil avtotransport vositasini, Qoraqalpogʻiston axborot agentligiga 1 ta navbatchi xizmat yengil avtotransport vositasini saqlash uchun limit ajratsin. 3. Oʻzbekiston Respublikasi Hukumatining ayrim qarorlari 2-ilovaga muvofiq oʻz kuchini yoʻqotgan deb hisoblansin. 4. Vazirliklar va idoralar oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsinlar. 5. Ushbu qarorning bajarilishini nazorat qilish Oʻzbekiston Milliy axborot agentligi bosh direktori A. Koʻchimov zimmasiga hamda Vazirlar Mahkamasining Yoshlar siyosati, madaniyat, maʼnaviyat, ommaviy axborot vositalari, ijodiy va jamoat tashkilotlari masalalari kotibiyatiga yuklansin. 1. Ushbu Nizom Oʻzbekiston Milliy axborot agentligining (keyingi oʻrinlarda OʻzA deb ataladi) maqomi, asosiy vazifalari, funksiyalari, huquqlari, javobgarligi, faoliyatini tashkil etish va hisobot berish tartibini, shuningdek, rahbarlarining funksional vazifalari va masʼuliyatini belgilaydi. 2. OʻzA mamlakatimizning ichki va tashqi siyosatini, jamiyatimizda kechayotgan ijtimoiy-iqtisodiy oʻzgarishlar va yangilanishlarni, amalga oshirilayotgan tub islohotlarning mohiyati, ahamiyati va samaralarini ommaviy axborot vositalarida xolis, izchil va Oʻzbekiston Respublikasining milliy manfaatlari nuqtai nazaridan yoritadigan rasmiy davlat axborot agentligi hisoblanadi. OʻzA oʻz faoliyati toʻgʻrisida Oʻzbekiston Respublikasi Vazirlar Mahkamasiga hisobot beradi. 3. OʻzA oʻz faoliyatida Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, shuningdek, ushbu Nizomga va boshqa qonunchilik hujjatlariga amal qiladi. 4. OʻzA yuridik shaxs hisoblanadi, Oʻzbekiston Respublikasining Davlat gerbi tasviri tushirilgan va oʻz nomi davlat tilida yozilgan muhr va blankalarga, mustaqil balansga, Oʻzbekiston Respublikasi Moliya vazirligining Gʻaznachiligida shaxsiy gʻazna hisob varaqlariga, bank hisob raqamlariga, shu jumladan, xorijiy valyutadagi bank hisob raqamlariga ega boʻladi. 5. OʻzAning rasmiy nomlanishi: a) davlat tilida: toʻliq nomi — Oʻzbekiston Milliy axborot agentligi, qisqartirilgan nomi — OʻzA; b) rus tilida: toʻliq nomi — Natsionalnoye informatsionnoye agentstvo Uzbekistana, qisqartirilgan nomi — UzA; v) ingliz tilida: toʻliq nomi — Uzbekistan National News Agency, qisqartirilgan nomi — UzA. 6. OʻzA joylashgan joy (pochta manzili): Toshkent shahar, Mirobod tumani, Buyuk Turon koʻchasi 42-uy, 100000. 7. OʻzA tizimiga: markaziy apparat; Qoraqalpogʻiston axborot agentligi (keyingi oʻrinlarda QAA deb ataladi); OʻzAning viloyatlardagi mintaqaviy muxbirlik punktlari kiradi. 8. Quyidagilar OʻzAning asosiy vazifalari va faoliyat yoʻnalishlari hisoblanadi: yurtimizning ijtimoiy-siyosiy hayotiga oid rasmiy maʼlumotlarni izlash, olish, qayta ishlash hamda axborot, axborot-tahliliy, tahliliy-tanqidiy materiallar tayyorlash va tarqatish; Oʻzbekiston Respublikasining qonunlari, Oʻzbekiston Respublikasi Prezidentining qarorlari, rasmiy bayonotlari va maʼruzalarini, shuningdek, Oʻzbekiston Respublikasi Oliy Majlisi palatalari va Hukumatining qarorlari va ularning faoliyatiga oid axborotlarni muntazam yoritib borish; respublikaning ichki va tashqi siyosatini, mamlakatimizda amalga oshirilayotgan keng miqyosli islohotlarni, jamiyatimizda kechayotgan ijtimoiy-siyosiy va sotsial-iqtisodiy oʻzgarishlar va yangilanishlarni tezkor yoritish; jamoatchilikning katta qiziqishini uygʻotayotgan voqealarning mohiyati boʻyicha fuqarolarda xolis fikrni shakllantirish hamda maʼlumotlardan buzgʻunchi va boshqa gʻayriqonuniy maqsadlarda foydalanish imkoniyatini bartaraf etish uchun aholini bunday hodisalar haqida oʻz vaqtida xabardor qilib borish; axborot xurujlari va mafkuraviy tahdidlarning oldini olishga qaratilgan choralarni amalga oshirishda davlat organlari va ularning axborot xizmatlari bilan uzviy hamkorlik qilish va ulardan tizimli ravishda statistik, tahliliy va boshqa turdagi maʼlumotlarni olish; boshqa ommaviy axborot vositalari, jismoniy va yuridik shaxslar foydalanishi uchun yurtimizning ijtimoiy, iqtisodiy, siyosiy, tarixiy va madaniy rivojlanishiga oid maʼlumotlar (axborot, foto va videomateriallar) bazasini shakllantirish; oʻquvchilar uchun qulay va qiziqarli shaklda Oʻzbekiston xalqining oʻziga xos madaniyati, urf-odatlari, milliy qadriyatlari, mamlakatning koʻp yillik tarixi va ilm-fan rivojiga qoʻshgan hissasini namoyish etishga qaratilgan ijtimoiy loyihalarni amalga oshirish; yurtimizda yuz berayotgan oʻzgarishlarni dunyoga keng tarqatish, jahonda sodir boʻlayotgan voqea-hodisalar haqida mamlakatimiz aholisiga tezkor axborot yetkazib berish, xorijdagi axborot agentliklari va boshqa ommaviy axborot vositalari, media-tuzilmalar bilan hamkorlikni rivojlantirish. 9. OʻzA oʻziga yuklangan vazifalarga muvofiq quyidagi funksiyalarni amalga oshiradi: 1) yurtimizning ijtimoiy-siyosiy hayotiga oid rasmiy maʼlumotlarni izlash, olish, qayta ishlash hamda axborot, axborot-tahliliy, tahliliy-tanqidiy materiallar tayyorlash va tarqatish sohasida: Oʻzbekiston Respublikasining ichki va tashqi siyosatini, mamlakatimizda amalga oshirilayotgan keng miqyosli islohotlarni, jamiyatimizda kechayotgan ijtimoiy-iqtisodiy oʻzgarishlar va yangilanishlar samaralarini OʻzA rasmiy veb-saytida hamda ommaviy axborot vositalarida keng yoritadi; qonunchilik hujjatlari va qonunchilik hujjatlari loyihalariga nisbatan jamoatchilikda toʻgʻri va sogʻlom fikrni shakllantirish maqsadida zamonaviy axborot-kommunikatsiya texnologiyalari, jumladan, Internet jahon axborot tarmogʻi imkoniyatlaridan keng va samarali foydalanadi; aholini va dunyo hamjamiyatini Oʻzbekiston Respublikasida sodir boʻlayotgan voqea-hodisalardan tezkor va xolisona xabardor qiladi. 2) Oʻzbekiston Respublikasi qonunlari, Oʻzbekiston Respublikasi Prezidentining qarorlari, rasmiy bayonotlari va maʼruzalarini, shuningdek, Oʻzbekiston Respublikasi Oliy Majlisi palatalari va Hukumatining qarorlari va ularning faoliyatiga oid axborotlarni muntazam yoritib borish sohasida: Oʻzbekiston Respublikasi qonunlari, Oʻzbekiston Respublikasi Oliy Majlisi palatalarining qarorlari, Oʻzbekiston Prezidentining farmonlari, qarorlari, farmoyishlari, rasmiy bayonotlari, nutqlari va maʼruzalarini Internet jahon axborot tarmogʻidagi OʻzA rasmiy veb-saytida eʼlon qiladi, belgilangan ommaviy axborot vositalariga yetkazadi; Oʻzbekiston Respublikasi Oliy Majlisi palatalari va Vazirlar Mahkamasi bilan bevosita hamkorlik asosida normativ-huquqiy hujjatlar loyihalari toʻgʻrisidagi maʼlumotlarni yigʻadi va uni keng ommaga taqdim etadi; Oʻzbekiston Respublikasi Prezidentining xorijiy mamlakatlarga tashriflarini, tashrifdan koʻzlanayotgan maqsad hamda kutilayotgan natijalar haqidagi axborotni ommaviy axborot vositalari, veb-resurslar orqali aholiga yetkazadi; Oʻzbekiston Respublikasi Prezidentining respublika hududlariga amalga oshiradigan tashriflarini oʻz rasmiy veb-sayti orqali onlayn tarzda yoritadi. 3) Respublikaning ichki va tashqi siyosatini, mamlakatimizda amalga oshirilayotgan keng miqyosli islohotlarni, jamiyatimizda kechayotgan ijtimoiy-siyosiy va sotsial-iqtisodiy oʻzgarishlar va yangilanishlarni tezkor yoritish sohasida: davlat organlari faoliyati, mamlakat ichki va tashqi siyosati haqida axborot tarqatish orqali fuqarolarning davlat organlari faoliyati, mamlakat ichki va tashqi siyosati haqida axborot olish huquqlarini taʼminlaydi. 4) Jamoatchilikning katta qiziqishini uygʻotayotgan voqealarning mohiyati boʻyicha fuqarolarda xolis fikrni shakllantirish hamda maʼlumotlardan buzgʻunchi va boshqa gʻayriqonuniy maqsadlarda foydalanish imkoniyatini bartaraf etish uchun aholini bunday hodisalar haqida oʻz vaqtida xabardor qilib borish sohasida: Oʻzbekistonda yuz berayotgan oʻzgarishlar haqida oʻzining Internet jahon axborot tarmogʻidagi rasmiy veb-sayti orqali butun dunyoga axborot tarqatadi; dunyoda sodir boʻlayotgan voqea-hodisalar haqidagi axborotni tezkorlik bilan oʻzining rasmiy veb-saytiga joylashtirish orqali bunday axborotni aholiga yetkazib beradi; jahonda yuz berayotgan voqea-hodisalar haqida aniq maʼlumotlar olish, xorij ommaviy axborot vositalariga mamlakatimiz toʻgʻrisida ishonchli axborot yetkazish maqsadida xorijning yetakchi axborot agentliklari, ommaviy axborot vositalari, media tuzilmalari bilan hamkorlik qiladi; davlatlararo va hukumatlararo shartnomalar loyihalarini tayyorlashda qatnashadi, axborot almashishni amalga oshiradi, axborot sohasida xalqaro idoralararo shartnomalarni belgilangan tartibda tuzadi. 5) Axborot xurujlari va mafkuraviy tahdidlarning oldini olishga qaratilgan choralarni amalga oshirishda davlat organlari va ularning axborot xizmatlari bilan uzviy hamkorlik qilish va ulardan tizimli ravishda statistik, tahliliy va boshqa turdagi maʼlumotlarni olish sohasida: ommaviy axborot vositalarida toʻgʻri va haqqoniy axborot tarqatish orqali axborot sohasidagi xatar va tahdidlarga qarshi oʻz vaqtida va munosib kurashadi; jamiyatda biror-bir voqea, hodisa, ijtimoiy siyosiy jarayonlar va boshqa masalalar toʻgʻrisida notoʻgʻri yoki noxolis axborot tarqatilganda bu haqida haqqoniy, dalillarga asoslangan, xolis axborot tarqatish orqali jamiyatda mish-mish, tahlika yuzaga kelishining oldini oladi; jamoatchilikning katta qiziqishini uygʻotgan voqealarning mohiyati boʻyicha fuqarolarda xolis fikrni shakllantirish hamda notoʻgʻri maʼlumotlardan buzgʻunchi va boshqa gʻayriqonuniy maqsadlarda foydalanish imkoniyatini bartaraf etish uchun aholini bunday hodisalar haqida oʻz vaqtida xabardor qiladi. 6) Boshqa ommaviy axborot vositalari, jismoniy va yuridik shaxslar foydalanishi uchun yurtimizning ijtimoiy, iqtisodiy, siyosiy, tarixiy va madaniy rivojlanishiga oid maʼlumotlar (axborot, foto va videomateriallar) bazasini shakllantirish sohasida; yurtimizda roʻy berayotgan ijtimoiy, iqtisodiy, siyosiy, tarixiy, madaniy jarayonlarga doir materiallar, maqolalar, fotomateriallar, videolavhalar tayyorlaydi, ularni rasmiy veb-sayt orqali jahon hamjamiyatiga taqdim etadi; ommaviy axborot vositalari va internet tarmogʻi orqali uzatilgan barcha materiallarning elektron bazasini shakllantiradi; mazkur materiallardan ommaviy axborot vositalari, jismoniy va yuridik shaxslar erkin foydalanishi uchun sharoit yaratadi. 7) Oʻquvchilar uchun qulay va qiziqarli shaklda Oʻzbekiston xalqining oʻziga xos madaniyati, urf-odatlari, milliy qadriyatlari, mamlakatning koʻp yillik tarixi va ilm-fan rivojiga qoʻshgan hissasini namoyish etishga qaratilgan ijtimoiy loyihalarni amalga oshirish sohasida: Respublika miqyosida amalga oshiriladigan, tariximiz va milliy qadriyatlarimizni jahon hamjamiyatiga tanitishga xizmat qiladigan ijtimoiy loyihalar toʻgʻrisidagi axborotni ommaviy axborot vositalari va internet tarmogʻi orqali tarqatishni bevosita amalga oshiradi; mazkur loyihalar jarayonini yoritib boradi hamda ishtirok etadi. 8) Yurtimizda yuz berayotgan oʻzgarishlarni dunyoga keng tarqatish, jahonda sodir boʻlayotgan voqea-hodisalar haqida mamlakatimiz aholisiga tezkor axborot yetkazib berish, xorijdagi axborot agentliklari va boshqa ommaviy axborot vositalari, media-tuzilmalar bilan hamkorlikni rivojlantirish sohasida: Oʻzbekiston Respublikasining ichki va tashqi siyosati, amalga oshirilayotgan keng miqyosli islohotlar, ijtimoiy-iqtisodiy oʻzgarishlar va yangilanishlar haqida matnli, audio va videomateriallar tayyorlaydi hamda ularni belgilangan tartibda ommaviy axborot vositalariga tarqatadi; mamlakatimizda olib borilayotgan islohotlar, ulardan koʻzlangan ezgu maqsadlar mohiyatini ochib beradigan matnli, audio va videomateriallarni oʻz rasmiy veb-saytida eʼlon qilib boradi. 10. Quyidagilar QAAning asosiy vazifalari va faoliyati yoʻnalishlari hisoblanadi: Oʻzbekiston Respublikasi qonunlari, Oʻzbekiston Respublikasi Oliy Majlisi palatalarining qarorlari, Oʻzbekiston Respublikasi Prezidentining farmonlari, qarorlari, farmoyishlari, rasmiy bayonotlari, nutq va maʼruzalarini, Vazirlar Mahkamasining qarorlari va farmoyishlarini, Qoraqalpogʻiston Respublikasi Joʻqorgʻi Kengesi va Vazirlar Kengashi qabul qilgan hujjatlarni, ularning faoliyatiga, shuningdek, mamlakatimiz ijtimoiy-siyosiy hayotiga oid axborotni tarqatish; fuqarolarning Qoraqalpogʻiston Respublikasi Joʻqorgʻi Kengesi va Vazirlar Kengashi hamda boshqa davlat organlari faoliyati haqida axborot olish huquqlarini taʼminlash; axborot xurujlari va mafkuraviy tahdidlarning oldini olishga qaratilgan choralarni amalga oshirishda davlat organlari va ularning axborot xizmatlari bilan yaqindan hamkorlik qilish. 11. QAA oʻziga yuklangan vazifalarga muvofiq quyidagi funksiyalarni amalga oshiradi: 1) Oʻzbekiston Respublikasi qonunlari, Oʻzbekiston Respublikasi Oliy Majlisi palatalarining qarorlari, Oʻzbekiston Respublikasi Prezidentining farmonlari, qarorlari, farmoyishlari, rasmiy bayonotlari, nutq va maʼruzalarini, Vazirlar Mahkamasining qarorlari va farmoyishlarini, Qoraqalpogʻiston Respublikasi Joʻqorgʻi Kengesi va Vazirlar Kengashi qabul qilgan hujjatlarni, ularning faoliyatiga, shuningdek, mamlakatimiz ijtimoiy-siyosiy hayotiga oid axborotni tarqatish sohasida: Oʻzbekiston Respublikasi qonunlari, Oʻzbekiston Respublikasi Oliy Majlisi palatalarining qarorlari, Oʻzbekiston Respublikasi Prezidentining farmonlari, qarorlari, farmoyishlari, rasmiy bayonotlari, nutq va maʼruzalarini, Vazirlar Mahkamasining qarorlari va farmoyishlarini, Qoraqalpogʻiston Respublikasi Joʻqorgʻi Kengesi va Vazirlar Kengashi qabul qilgan hujjatlarni oʻz rasmiy veb-saytida eʼlon qiladi, belgilangan tartibda ommaviy axborot vositalariga yetkazadi; Oʻzbekiston Respublikasi va Qoraqalpogʻiston Respublikasi ijtimoiy-siyosiy hayotida roʻy berayotgan oʻzgarishlar haqida axborotni, ijtimoiy hayotning barcha sohalaridagi yangiliklarni qoraqalpoq va boshqa tillarda tayyorlaydi va oʻz rasmiy veb-saytida eʼlon qiladi, belgilangan tartibda ommaviy axborot vositalariga yetkazib beradi; Qoraqalpogʻiston Respublikasi Joʻqorgʻi Kengesi va Vazirlar Kengashi faoliyati haqida matnli, audio va videomateriallar tayyorlaydi, ularni oʻz rasmiy veb-saytida eʼlon qiladi hamda belgilangan tartibda ommaviy axborot vositalariga yetkazib beradi. 2) Fuqarolarning Qoraqalpogʻiston Respublikasi Joʻqorgʻi Kengesi va Vazirlar Kengashi hamda boshqa davlat organlari faoliyati haqida axborot olish huquqlarini taʼminlash sohasida: Qoraqalpogʻiston Respublikasi Joʻqorgʻi Kengesi va Vazirlar Kengashi hamda boshqa davlat organlari faoliyati toʻgʻrisida aholiga muntazam ravishda ishonchli maʼlumotlarni yetkazib turadi; oʻz rasmiy veb-saytida davlat organlari faoliyati toʻgʻrisidagi maʼlumotlar doimiy yangilanib borilishini taʼminlaydi; davlat organlari faoliyati, mamlakat ichki va tashqi siyosati haqida axborot tarqatish orqali fuqarolarning davlat organlari faoliyati, mamlakat ichki va tashqi siyosati haqida axborot olish huquqlarini taʼminlaydi. 3) Axborot xurujlari va mafkuraviy tahdidlarning oldini olishga qaratilgan choralarni amalga oshirishda davlat organlari va ularning axborot xizmatlari bilan yaqindan hamkorlik qilish sohasida: jamiyatda qizgʻin muhokamalarga sabab boʻlayotgan voqealarning mohiyati boʻyicha fuqarolarda xolis fikrni shakllantirish hamda notoʻgʻri maʼlumotlardan buzgʻunchi va boshqa gʻayriqonuniy maqsadlarda foydalanish imkoniyatini bartaraf etish uchun aholini bunday hodisalar haqida oʻz vaqtida xabardor qiladi; xolis, ishonchli axborot tarqatish orqali axborot xurujlari va mafkuraviy tahdidlarning oldini olishga qaratilgan choralarni amalga oshiradi; keng ommaga ishonchli maʼlumot tarqatish maqsadida davlat organlari rahbarlari va axborot xizmatlari bilan hamkorlik oʻrnatadi. 12. OʻzA oʻziga yuklangan vazifalar va funksiyalarni bajarish uchun quyidagi huquqlarga ega: oʻz vakolatlariga kiradigan masalalarni hal qilish uchun davlat organlaridan va boshqa tashkilotlardan belgilangan tartibda maʼlumotlarni soʻrab olish; rasmiy va boshqa axborotni toʻplash hamda ularni qonunchilik hujjatlarida belgilangan tartibda Oʻzbekiston Respublikasida va xorijiy ommaviy axborot vositalarida tarqatish; oʻziga yuklangan vazifalar va funksiyalarni bajarish bilan bogʻliq normativ-huquqiy hujjatlar loyihalari va boshqa hujjatlarni belgilangan tartibda Oʻzbekiston Respublikasi Prezidenti Administratsiyasi hamda Vazirlar Mahkamasiga taqdim etish; davlat statistika organlaridan zarur statistik maʼlumotlarni bepul asosda olish; oʻz vakolatiga kiradigan masalalar boʻyicha Vazirlar Mahkamasiga va davlat organlariga belgilangan tartibda takliflar kiritish; barcha turdagi axborotni toʻplash, qayta ishlash va tarqatish masalalari yuzasidan xalqaro aloqalarni amalga oshirish, xorijiy axborot agentliklari bilan tajriba almashish; viloyatlarda mintaqaviy muxbirlik punktlarini tashkil etish, qayta tashkil etish va tugatish; boshqa axborot agentliklari, jumladan, xorijiy axborot agentliklari, ommaviy axborot vositalari, media-tuzilmalar, axborot markazlari bilan axborot almashish toʻgʻrisida, ishlab chiqarish va boshqa sohalarda hamkorlik qilishga oid shartnomalar tuzish; buyurtmachilarga sotiladigan axborot va xizmatlar (matnli, foto, audio va video materiallar, xizmatlar) narxlari va tariflarini belgilash; OʻzAga yuklatilgan vazifalarni bajarish doirasida davlat organlari va boshqa tashkilotlar, nodavlat notijorat tashkilotlari, ilmiy-tekshirish institutlari, ilmiy va taʼlim muassasalari, shuningdek, xalqaro tashkilotlar va xorijiy kompaniyalarning yuqori malakali xodimlarini jalb qilish; OʻzA binosidagi vaqtincha foydalanilmayotgan xonalarni jismoniy va yuridik shaxslarga belgilangan tartibda ijara shartnomasi asosida foydalanishga berish; bosma ommaviy axborot vositalarini taʼsis etish; matn tuzish, matnni tahrir qilish, foto, audio, videoxizmatlar, tarjima va boshqa pullik xizmatlar koʻrsatish; OʻzA va uning tizimidagi tarkibiy boʻlinmalar va tashkilotlarning moddiy-texnika bazasini yaxshilash chora-tadbirlarini koʻrish. OʻzA qonunchilik hujjatlariga muvofiq boshqa huquqlarga ham ega boʻlishi mumkin. 13. OʻzA: oʻz faoliyati boʻyicha Oʻzbekiston Respublikasi Vazirlar Mahkamasiga belgilangan tartibda hisobotlar taqdim etish; QAA faoliyatini muvofiqlashtirish; oʻziga yuklangan vazifalarning samarali amalga oshirilishi uchun javob beradi. 14. QAA oʻziga yuklangan vazifalar va funksiyalarni bajarish uchun quyidagi huquqlarga ega: Qoraqalpogʻiston Respublikasi Vazirlar Kengashi, davlat organlarining hududiy boʻlimlari, shuningdek, boshqa tashkilotlardan oʻziga yuklangan vazifalarni sifatli bajarish uchun zarur boʻlgan axborot materiallarini soʻrab olish, ularni qayta ishlash va tarqatish; jismoniy va yuridik shaxslarga matn tuzish, matnni tahrir qilish, foto, audio, videoxizmatlar, tarjima va boshqa pullik xizmatlar koʻrsatish; axborot-tahliliy materiallar tayyorlash hamda oʻziga yuklangan boshqa vazifalarni bajarish uchun davlat organlari, shuningdek, ilmiy tashkilotlarning yuqori malakali mutaxassislarini jalb qilish. 15. QAA: oʻz faoliyati boʻyicha OʻzAga hamda Qoraqalpogʻiston Respublikasi Vazirlar Kengashiga belgilangan tartibda hisobot taqdim etish; oʻziga yuklangan vazifalarning samarali amalga oshirilishi uchun masʼuldir. 16. OʻzA va QAA rahbarlari zimmasiga quyidagi funksional majburiyatlar yuklanadi: 1. OʻzA bosh direktori: a) OʻzA va Qoraqalpogʻiston axborot agentligi tuzilmasi shtatlar soniga xodimlarning belgilangan umumiy cheklangan soni va mehnatga haq toʻlash fondi doirasida oʻzgartirishlar kiritadi; b) OʻzAning budjetdan tashqari mablagʻlari hisobidan: davlat organlari, nodavlat notijorat tashkilotlari, ilmiy-tadqiqot muassasalari, yetakchi xalqaro tashkilotlar va xorijiy kompaniyalarning yuqori malakali xodimlarini, shuningdek, mahalliy va xorijiy mutaxassislarni maslahatchi sifatida jalb etadi; ijodiy tanlovlar oʻtkazadi, tanlov ishtirokchi va gʻoliblarini mukofotlaydi, shuningdek, OʻzAning xodimi boʻlmagan faol mualliflarni ragʻbatlantiradi; OʻzA moddiy-texnika bazasini mustahkamlash, agentlik xodimlarini moddiy ragʻbatlantirish, shu jumladan ularga ustamalar toʻlash boʻyicha chora-tadbirlarni amalga oshiradi; zarur hollarda, mintaqaviy muxbirlik punktlarida qoʻshimcha shtat birliklarini joriy etadi; qonunchilik hujjatlariga muvofiq boshqa vakolatlarni ham amalga oshiradi. v) OʻzA bosh direktorining oʻrinbosarlari: Oʻzbekiston Respublikasi Prezidenti Administratsiyasi va Vazirlar Mahkamasining tegishli boʻlinmalari bilan axborot tarqatish sohalarini rivojlantirish, normativ-huquqiy hujjatlar loyihalarini sifatli tayyorlash yuzasidan hamkorlik qiladi; OʻzA bosh direktorining topshirigʻiga binoan axborot tarqatish sohalarini rivojlantirish boʻyicha ustuvor vazifalar va dasturlar bajarilishini muvofiqlashtiradi; OʻzAning tasdiqlangan tuzilmasiga muvofiq tegishli boʻlinmalarni bevosita boshqarishni amalga oshiradi; bosh direktor oʻrinbosarlari nomenklaturasiga kiradigan OʻzAning markaziy apparati, bosh muharrirlari, boshqarmalari va xizmatlari boshliqlari lavozimlariga nomzodlarni belgilangan tartibda tasdiqlash uchun kiritadi; bosh direktor oʻrinbosarlari nomenklaturasiga kiradigan tuzilmalarning tarkibiy boʻlinmalari boshliqlarini qayta tayyorlash va malakasini oshirish, ragʻbatlantirish va intizomiy jazo choralarini qoʻllash yuzasidan takliflar kiritadi; mutasaddi boʻlinmalarda kadrlar zaxirasini shakllantirish boʻyicha tizimli asosda ishlarni tashkil qiladi; qonunchilik hujjatlariga muvofiq boshqa vakolatlarni ham amalga oshiradi. g) QAA direktori: yuklatilgan vazifalar va funksiyalarga muvofiq QAA faoliyatini, shu jumladan, bosh muharrir, boʻlim boshliqlari va mutaxassislar ishini tashkil qiladi; QAAning axborot tarqatish, tarjima faoliyati sohalari rivojlanishi holatini baholaydi va OʻzA rahbariyatiga ularning istiqboldagi rivojlanishi yuzasidan aniq takliflar va amalga oshirish mexanizmlarini kiritadi; qonunchilik hujjatlariga muvofiq boshqa vakolatlarni ham amalga oshiradi. d) OʻzA bosh muharriri, boshqarma va xizmat boshligʻi: tasdiqlangan nizom doirasida aniq yoʻnalishlardagi vazifalarining sifatli va oʻz vaqtida bajarilishini taʼminlaydi; oʻzi masʼul boʻlgan tahririyat, boshqarma, xizmatning faoliyati holatini sifatli baholab, istiqbolda rivojlanishi boʻyicha OʻzA rahbariyatiga aniq takliflar va ularni amalga oshirish mexanizmlarini kiritadi, xodimlarning lavozim yoʻriqnomalarida belgilangan vazifalarni bajarilishini nazorat qiladi. 17. OʻzA bosh direktori: ushbu Nizom va boshqa qonunchilik hujjatlari bilan oʻziga yuklangan vazifalarni sifatli va oʻz vaqtida bajarish, shuningdek, OʻzA faoliyatidagi kamchiliklarni bartaraf etish boʻyicha aniq chora-tadbirlar koʻradi; OʻzA, uning tarkibiy va hududiy boʻlinmalarida ijro intizomiga qatʼiy rioya qilinishi uchun javob beradi. 18. OʻzA bosh direktorining oʻrinbosarlari: tegishli yoʻnalishlar boʻyicha bajariladigan topshiriqlarning samaradorligi va oʻz vaqtida ijro etilishi uchun; mutasaddi tahririyatlar, boshqarma va xizmatlar, boʻlimlar faoliyati barqaror rivojlanishini taʼminlash boʻyicha amalga oshirilayotgan chora-tadbirlarning natijadorligi va samaradorligi uchun javob beradi. 19. QAA direktori: qonunchilik hujjatlari, OʻzA va Qoraqalpogʻiston Respublikasi Vazirlar Kengashi rahbarlarining topshiriqlari, shuningdek, oʻziga yuklatilgan vazifalar va funksiyalarning oʻz vaqtida hamda sifatli bajarilishi yuzasidan taʼsirchan nazoratni amalga oshirish; QAAning axborot tarqatish faoliyatini rivojlantirish boʻyicha belgilangan vazifalarning sifatli va oʻz vaqtida bajarilishini taʼminlash uchun javob beradi. 20. OʻzAga Oʻzbekiston Respublikasi Vazirlar Mahkamasi tomonidan lavozimga tayinlanadigan va lavozimdan ozod etiladigan bosh direktor boshchilik qiladi. Bosh direktor Oʻzbekiston Respublikasi Vazirlar Mahkamasi tomonidan lavozimga tayinlanadigan va lavozimdan ozod etiladigan ikki nafar oʻrinbosarga, shu jumladan, bir nafar birinchi oʻrinbosarga ega boʻladi. 21. QAA direktori Qoraqalpogʻiston Respublikasi Vazirlar Kengashi bilan kelishgan holda OʻzA bosh direktori tomonidan lavozimga tayinlanadi va lavozimdan ozod etiladi. 22. OʻzA huzurida uning faoliyatini tizimli yoʻlga qoʻyish hamda davlat organlari va nodavlat tashkilotlar bilan samarali hamkorlikni oʻrnatish boʻyicha maslahat kengashi (keyingi oʻrinlarda — Maslahat kengashi) tuziladi. Quyidagilar Maslahat kengashining asosiy vazifalari etib belgilanadi: OʻzA faoliyati haqida keng jamoatchilik fikrini tahlil qilgan holda uning samaradorligini yanada oshirish hamda agentlikning axborot makonidagi oʻrni va rolini kuchaytirish boʻyicha takliflar ishlab chiqish; OʻzA faoliyatining rivojlanish darajasini oʻrganish, agentlikka metodik tavsiyalar berish, uning ishida yuzaga keladigan muammo va kamchiliklarni bartaraf etishga koʻmaklashish; davlat organlari va fuqarolik jamiyati institutlari, shu jumladan ommaviy axborot vositalari bilan oʻzaro hamkorlik qilish rejalarini belgilash, tadbirlarni tashkil etish va oʻtkazishda amaliy yordam koʻrsatish; xalqaro va xorijiy axborot agentliklari, xorijiy mamlakatlar ommaviy axborot vositalari bilan hamkorlik dasturlarining ishlab chiqilishi va amalga oshirilishiga koʻmaklashish va ular ijrosini muntazam ravishda muhokama qilib borish. 23. Maslahat kengashi oʻz faoliyatini jamoatchilik asosida olib boradigan, doimiy faoliyat yurituvchi kollegial organ hisoblanadi. Maslahat kengashiga OʻzA bosh direktori rahbarlik qiladi hamda uning tarkibi ommaviy axborot vositalari sohasidagi tashkilotlar rahbarlari va mutaxassislari, shuningdek, mustaqil ekspertlardan shakllantiriladi. Maslahat kengashi tarkibining uchdan bir qismi har 2 yilda yangilanib boriladi. Maslahat kengashi tarkibi bosh direktor tomonidan tasdiqlanadi. Maslahat kengashi faoliyatining tartibi bosh direktor tomonidan tasdiqlanadigan nizom bilan belgilanadi. 24. OʻzA faoliyatining samaradorligi va natijadorligi muntazam baholanadi. 25. OʻzAning faoliyati samaradorligi va natijadorligiga berilgan baholar Oʻzbekiston Respublikasining Bosh vaziri tomonidan tasdiqlanadigan OʻzAning faoliyati samaradorligi va natijadorligini baholash mezonlari va ish indikatorlariga asoslanadi. 26. OʻzAning faoliyati samaradorligi va natijadorligini baholash yakunlari boʻyicha: OʻzA rahbarlari va xodimlarini ragʻbatlantirish (mukofotlash) yoki intizomiy javobgarlikka tortish; OʻzAning faoliyatida aniqlangan kamchiliklarni bartaraf etish va uning faoliyatini yanada takomillashtirish chora-tadbirlari koʻriladi. OʻzA uning rahbarlari va xodimlari faoliyatining samaradorligi va natijadorligini baholash tizimi tartibi va metodikasini ishlab chiqadi. 27. OʻzA va QAA faoliyatini moliyalashtirish va ular xodimlarini moddiy ragʻbatlantirish: Oʻzbekiston Respublikasi Davlat budjeti mablagʻlari; OʻzA va QAAning oʻz mablagʻlari; qonunchilik hujjatlarida taqiqlanmagan boshqa manbalar hisobiga amalga oshiriladi. 28. OʻzA va QAA budjet muassasalari uchun belgilangan tartibda oʻzlarining budjet va budjetdan tashqari daromadlar va xarajatlar smetalari hamda shtat jadvallarini shakllantiradi va hisobotini yuritadi. 29. OʻzA va QAAning xodimlari mehnatiga haq toʻlash OʻzA tomonidan Oʻzbekiston Respublikasi Bandlik va mehnat munosabatlari vazirligi hamda Moliya vazirligi bilan kelishgan holda OʻzA va QAA xodimlarining mehnatiga haq toʻlash boʻyicha tasdiqlanadigan razryadlar va shtatlarga asosan amalga oshiriladi. 30. OʻzA va QAA xodimlariga: bir oylik ish haqi fondini yoʻnaltirgan holda moddiy yordam koʻrsatish; budjet muassasalari uchun belgilangan mehnat haqi yillik fondining 15 foizi miqdorida xodimlarni moddiy ragʻbatlantirish maxsus fondi; davlat xizmatchilari uchun belgilangan tartibda lavozim maoshlariga 20 foiz miqdoridagi ustama haq saqlab qolinadi. Bunda 20 foiz miqdoridagi ustama tatbiq etiladigan OʻzA va QAA shtat lavozimlari Oʻzbekiston Respublikasi Bandlik va mehnat munosabatlari vazirligi hamda Moliya vazirligi bilan kelishiladi va OʻzA tomonidan tasdiqlanadi. 31. OʻzA va QAAning oʻz mablagʻlari haqiqiy tushumlari yil yakunlari boʻyicha budjetdan tashqari mablagʻlariga oid daromad va xarajatlar smetasida nazarda tutilgan prognoz koʻrsatkichlaridan yuqori boʻlgan hollarda, mablagʻlarning ushbu qismi quyidagi tartibda taqsimlanadi: daromadning 50 foizi OʻzA va QAAning tasarrufida qoladi (shundan 50 foizidan koʻp boʻlmagan qismi xodimlarni ijtimoiy himoyalash va moddiy ragʻbatlantirishga va 50 foizdan kam boʻlmagan qismi moddiy-texnik bazani mustahkamlashga sarflanadi); qolgan 50 foizi keyingi yilda OʻzA va QAAni saqlash xarajatlarini moliyalashtirish maqsadlari uchun belgilangan tartibda yoʻnaltiriladi. Bunda tegishli moliya yilida OʻzA va QAAga budjetdan ajratish nazarda tutilgan prognoz mablagʻlar ushbu summaga kamaytiriladi. 32. OʻzA har yili Oʻzbekiston Respublikasi Vazirlar Mahkamasiga OʻzA faoliyati natijalari toʻgʻrisida hisobot beradi. 33. Oʻzbekiston Respublikasi Vazirlar Mahkamasining tegishli tarkibiy boʻlinmalari rahbarlari OʻzA rahbarlarining ularga yuklangan vazifalarni samarali bajarishi boʻyicha faoliyatining doimiy monitoringini olib boradi, OʻzA faoliyatini xolisona baholaydi. 34. Monitoring va baholash yakunlari boʻyicha OʻzAning alohida oʻrnak koʻrsatgan rahbarlari, mansabdor shaxslari va xodimlari ragʻbatlantiriladi yoxud yoʻl qoʻyilgan jiddiy kamchiliklar uchun egallab turgan lavozimidan ozod qilishgacha javobgarlikka tortiladi. 35. OʻzAni qayta tashkil etish va tugatish qonunchilik hujjatlarida belgilangan tartibda amalga oshiriladi. 1. Oʻzbekiston Respublikasi Prezidenti huzuridagi Vazirlar Mahkamasining “Oʻzbekiston Milliy axborot agentligi (OʻzA) toʻgʻrisida” 1992-yil 21-apreldagi 202-son qarori (Oʻzbekiston Respublikasi QT, 1992-y., 4-son, 12-modda). 3. Vazirlar Mahkamasining “Oʻzbekiston Respublikasi Hukumatining vazirliklar, davlat qoʻmitalari va idoralar toʻgʻrisidagi nizomlarni tasdiqlash boʻyicha ayrim qarorlariga oʻzgartirish va qoʻshimchalar kiritish haqida” 2010-yil 5-iyundagi 108-son qaroriga (Oʻzbekiston Respublikasi QT, 2010-y., 6-son, 27-modda) ilovaning 3-bandi. 4. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish toʻgʻrisida (Oʻzbekiston Respublikasi Prezidentining “Davlat va xoʻjalik boshqaruvi organlari tuzilmasini yanada takomillashtirish va boshqaruv xodimlari sonini optimallashtirish chora-tadbirlari toʻgʻrisida” 2015-yil 18-dekabrdagi PQ-2450-son qarori)” 2016-yil 5-maydagi 140-son qarori (Oʻzbekiston Respublikasi QT, 2016-y., 5-son, 37-modda). 5. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida (Oʻzbekiston Respublikasi Prezidentining “Bandlik sohasida davlat siyosatini yanada takomillashtirish va mehnat organlari faoliyati samaradorligini tubdan oshirish chora-tadbirlari toʻgʻrisida” 2017-yil 24-maydagi PF-5052-son Farmoni, Oʻzbekiston Respublikasi Prezidentining “Oʻzbekiston Respublikasi Bandlik va mehnat munosabatlari vazirligi faoliyatini tashkil etish chora-tadbirlari toʻgʻrisida” 2017-yil 24-maydagi PQ-3001-son qarori)” 2017-yil 8-sentabrdagi 703-son qaroriga (Oʻzbekiston Respublikasi QT, 2017-y., 9-son, 198-modda) ilovaning 1-bandi.